Тежки и леки букви, част 1
В арабския език има две основни групи букви – „тежките” тафкхийм и „леките” таркийк. Групата на леките букви се дели на две подгрупи – групата на буквите, които винаги са леки, и групата на буквите, които в някои случаи са леки, а в други са тежки. В тази част на урока за тежките и леките букви ще се съсредоточим именно върху тези букви, които понякога са тежки, а друг път леки.
Тежки, силни букви – التَّفْخِيم (тафхийм)
Тежките букви са тези букви, при изговарянето на които езикът е нагоре. Това са именно буквите خ, ص, ض, غ, ط, ق и ظ. Учените са измислили фиктивната дума خُصَّ ضَغطٍ قِظ (хусса дагтин киз), съдържаща всичките тези букви, за да улеснят учениците при запомнянето на тези букви.
Характерното при изговарянето на тези букви е, че устата е леко отворена надолу. Т.е. долната челюст се отдалечава от горната. Някои учени наричат това „пълна уста”, тъй като устната кухина се разтваря при изговарянето на тези букви. Ако изговорите звука у, ще установите, че устата се отваря именно по този начин. В някои мусхафи тежките букви са оцветени в тъмно синьо.
На тежките букви ще се върнем по-късно във втората част на този урок.
Леки, слаби букви – التَّرْقِيق (таркийк)
Всички останали букви са леки букви. Характерното при тях е, че се изговарят като устата е отворена странично, а не вертикално. Например ако изговорите звука е, ще усетите как устата се отваря странично.
Транзитивни, променливи букви
Има три букви от леките букви, които са с променлив характер. По принцип те се изговарят леко, но при дадени условия стават тежки. Това са буквите ا, ل и ر. Нека да разгледаме тези букви по отделно:
Алиф - ا
1. Когато Алиф е първата буква, тогава тя се изговаря леко. Погрешно в България и в някои други страни, някои хора изговарят Алиф като „е” в този случай. Те казват Елхамдулиллях. Това е грешно! Лекият Алиф е средна буква между „а” и „е”, но не е нито „а”, нито „е”. Можете да си представите как се изговаря лекият Алиф като се сетите за блеещо агне. Звукът е нещо средно между „бааааа” и „беееее”. В някои европейски езици има специално въведена буква именно за този звук. В немския и шведския съществува буквата Ä ä, а в датския и норвежкия буквата Æ æ.
2. Когато преди Алиф има лека буква, тогава Алиф също се изговаря леко.
3. Когато преди Алиф има тежка буква, тогава Алиф се изговаря тежко. Както казахме по-горе, в този случай устата са отворени хоризонтално. Получава се така, че все едно се опитваме да изговорим „о” или „ъ”, но изговаряме „а”.
Лям – ل
1. Когато Лям е първа буква, тогава се изговаря леко. Както казахме по-горе, устата е отворена странично, както в случая, когато на български казваме „лято”.
2. Когато преди Лям има касра (ِ), тогава Лям се изговаря леко. Например в بِل.
3. Когато преди Лям има дама (ُ) или фатха (َ), тогава Лям се изговаря тежко и звучи като в българската дума „балкон”.
Ра – ر
Буквата Ра е принципно лека буква, но в зависимост от контекста може да се изговаря и като тежка такава. На лице са осем случая, в които Ра се изговаря тежко, четири случая, в които Ра се изговаря леко и два случая, в които Ра може да се изговори както тежко, така и леко.
Тежко Ра
1. Ако над Ра има фатха (َ), както в следната дума: رَمَضَان.
2. Ако над Ра има сукун (ْ), а над предишната буква има фатха, както в думата مَرْقَدِنَا.
3. Ако над Ра има сукун, над предходната буква също има сукун, а над по-предходната буква има фатха, както в думата وَٱلْعَصْرِ. Обърнете внимание, че когато спрем, касрата по Ра не се изговаря. Ако продължим да четем следващата дума, тогава тази касра се изговаря и тогава е в сила друго правило, до което ще стигнем след малко.
4. Ако над Ра има дама (ُ), както в думата كَفَرُواْ.
5. Ако над Ра има сукун, а над предходната буква има дама, както в думата ٱلْقُرْءَانُ.
6. Ако над Ра има сукун, над предходната буква също има сукун, а над по-предходната буква има дама, както в думата خُسْرٍ.
7. Когато преди Ра има Хамзат-ул-Уасл (ٱ), която се трансформира в касра (ِ) или когато директно продължаваме от предишната дума и я игнорираме, както в думите لِمَن ٱرْتَضَىٰ и ٱرْجِعُواْ.
8. Ако над Ра има сукун и предишната буква има касра, но буквата след Ра е тежка и няма касра, както в думите قِرْطَاسٍ и مِرْصَادًا.
Леко Ра
1. Ако под Ра има касра, както в думата كَرِيمٍ.
2. Ако над Ра има сукун, под предишната буква има касра, а следващата буква не е от тежките букви, както в думата فِرْعَوْنَ.
3. Ако над Ра има сукун, над предишната буква има сукун, а под по-предишната буква има касра, както в думата حِجْرٌ.
4. Ако над Ра има сукун, а предишната буква е Йа (ي) със сукун, както в думите ٱلخَبِيرُ и ضَيْرَ.
Случаи, в които Ра може да се прочете както леко, така и тежко
1. Ако над Ра има сукун, предишната буква има касра, а следващата буква е тежка, но също има касра. В Корана има само една такава дума и тя се намира в сура 26, аят 63: فِرْقٍ. Обърнете внимание, че ако спрем, тогава касрата под буквата след Ра не се изговаря и тогава сме длъжни да произнесем Ра тежко по силата на правило осем за тежките букви. Но ако продължим, можем да изговорим Ра както леко, така и тежко.
2. Ако над Ра има сукун, предишната буква е тежка, но също има сукун, а по-предишната буква има касра. В Корана има само две такива думи и това правило важи само ако спрем след прочитането им. Това са عَيْنَ ٱلْقِطْرِ в 34:12 и مِّصْرَ в 12:21, 12:99 и 43:51.
